روتيني اليومي (كلمة روتين ف بزّاف د لّوغات كاتعني لحاجة ولا لحوايج لّي كايتعاودو ب نفس الشكل) هي السمية لّي كاتعطا ف الدول شمال إفريقية و شرق الأوسط ل واحد النوع د لمحتوى كاين ف يوتيوب و لّي لغالبية ديال ليوتوبرز لّي كايديروه كايكونو نسا و كايصوروه من ديورهوم و كايكون فيه تصوير د لأنشطة ديالهوم د كل يوم بحال شغالات الدار و الطياب و التّقضية ولا كايكونو فيه نصائح ولا توصيات على لمسائل لمنزلية و لحياة ليومية (ف اللباس، الصحة، التغدية...). الربح لمالي لّي كايعطي هاد لمحتوى لماليه، و زيد عليه نسب لمشاهدة لكبيرة ديالو و لمشاكيل و لإشكاليات اللي كايطرحها على مستوى قضايا بحال الصورة د لمرا، الحرية الفردية و لحرية د لمحتوى ف لانترنت، خلاتو يكون موضوع نقاش عمومي ف بزاف د لبلدان بحال لمغريب. هاد النوع د لمحتوى كاين، من بين لمنتقدين ديالو، لّي كايشوف أنه كايطرح موشكيل أخلاقي و كايصنفو محتوى جنساني ولا تافه و حتّا دعارة مخبّية و كايعتابر أنه خاصّو يتحارب و يتعاقبو مّاليه. ف الجيهة لخرا، لمدافعين على لبقاء ديال هاد لمحتوى كايعتابرو أنه كايدخل ف باب لحرية لفردية و حرية التعبير.